Vir een mens is ŉ dag net ŉ dag, maar vir ŉ ander is dit die dag wat alles verander het, die dag wat jy vir altyd sal onthou. Party mense leef aktief deur die dae, en party kyk toe hoe ander leef. Daar is wel een gegewe, en dit is dat die tyd aanstap en dat mense ŉ lewe leef wat hulle kies, maar dus ook die lewe misloop wat hulle nie gekies het nie.
Murray omskep haarself in verskillende karakters en die gehoor sien die lewens wat die karakters gekies het; hulle sien ook die lewens wat die karakters nie gekies het nie, en waarna hulle streef. Aan die einde van die produksie is Luka vuilgesmeer en het sy al haar gevoelens vir die gehoor uitgelê. Murray se karakter is nou baie meer kompleks.
Weerkaats wys die eensaamheid in ŉ lewe waar geheime en innerlike gedagtes verskil van die werklikheid. Dit spreek gedagtes aan waaroor mense nie met ander praat nie, omdat dit nie gepas is nie, of omdat dit nie is wat van jou verwag word nie. Dit handel uiteindelik oor die lewe wat jy kies, teenoor die lewe wat jy nie kan lewe nie, as gevolg daarvan.